C 283/50
MT
Il-Ġurnal Uffiċjali tal-Unjoni Ewropea
11.8.2023
Il-Ħamis 16 ta’ Frar 2023
6.
Jenfasizza li l-ippjanar tal-infrastruttura urbana għandu jiġi żviluppat f'konformità mal-leġiżlazzjoni tal-UE dwar is-sikurezza fit-toroq, inklużi standards ta' sikurezza għall-użu tar-roti; jistieden lill-Kummissjoni tħaffef il-ħidma tagħha fir-rigward tal-gwida dwar ir-rekwiżiti tal-kwalità għal infrastruttura għar-roti li tkun ta' kwalità għolja u sikura prevista fid-Direttiva RISM (5); jissottolinja l-ħtieġa li jittejbu t-teknoloġiji intelliġenti tas-sistema tat-trasport sabiex dawn jibdew jirrikonoxxu aħjar liċ-ċiklisti fit-toroq; 7.
Jistieden lill-Kummissjoni tirrikonoxxi l-industrija tar-roti, inkluża l-manifattura tal-batteriji għar-roti elettriċi u l-ekonomija ċirkolari, u b'mod partikolari l-SMEs, bħala sħab leġittimi fl-ekosistema tal-mobbiltà tal-istrateġija industrijali tal-UE, u fil-programmi ta' infrastruttura industrijali u fl-iskemi ta' finanzjament; jistieden lill-Kummissjoni u lill-Istati Membri jinkoraġġixxu proġetti dwar l-użu tar-roti u setturi relatati bħall-mobbiltà, it-turiżmu, is-saħħa u l-isport, fost oħrajn; 8.
Jistieden lill-Kummissjoni u lill-Istati Membri jappoġġjaw il-produzzjoni ta' roti u komponenti “Made in Europe”, biex b'hekk jistimulaw il-kompetittività tal-industrija tal-UE, billi jnaqqsu d-distakk fl-investiment, iżommu kundizzjonijiet ekwi globali u jistimulaw ir-rilokalizzazzjoni u s-sigurtà tal-katina tal-provvista, u billi jinkoraġġixxu impjiegi ta' kwalità għolja, joħolqu raggruppamenti għar-roti u jsaħħu t-taħriġ vokazzjonali relatat mal-industrija; 9.
Jistieden lill-Kummissjoni u lill-Istati Membri jiżguraw li l-użu tar-roti jkun aċċessibbli għall-persuni b'mobbiltà mnaqqsa, u li jkun ukoll affordabbli għall-gruppi vulnerabbli; jinnota li l-Fond Soċjali Ewropew għall-Klima u l-fondi strutturali u ta' investiment jistgħu jgħinu lil dawk li huma l-aktar affettwati mill-“faqar tat-trasport” billi jappoġġjaw ix-xiri ta' roti jew l-aċċess għal servizzi ta' kondiviżjoni tar-roti; 10.
Jistieden lill-Kummissjoni, lill-Istati Membri u lill-awtoritajiet reġjonali u lokali jwettqu kampanji edukattivi u taħriġ, inklużi kampanji ta' informazzjoni, biex iżidu s-sensibilizzazzjoni dwar is-sikurezza fit-toroq, filwaqt li jappoġġjaw l-użu sikur tar-roti u tar-roti elettriċi; jistieden ukoll lill-Kummissjoni tipproponi linji gwida dwar l-użu sikur tar-roti (elmi, restrizzjonijiet tal-età, ġarr tat-tfal, eċċ.), u jitlob li tingħata attenzjoni partikolari għall-inkoraġġiment taċ-ċikliżmu fost in-nisa u l-anzjani, b'mod partikolari permezz tat-titjib tas-sikurezza; 11.
Jinnota, f'dan il-kuntest, li l-infurzar u l-monitoraġġ xierqa huma essenzjali għas-sikurezza u s-sigurtà tal-utenti, u jitlob li l-enfasi titqiegħed fuq l-infurzar tar-regoli eżistenti sabiex tiġi żgurata l-koeżistenza rispettuża ta' modi differenti ta' trasport; 12.
Jissottolinja l-potenzjal tar-roti elettriċi biex jintużaw aktar ir-roti; jinnota li sabiex jinżamm l-użu rapidu tar-roti elettriċi u l-aċċess għalihom, dawk li b'assistenza kapaċi jilħqu veloċitajiet sa 25 km/h iridu jingħataw klassifikazzjoni legali xierqa kemm fil-leġiżlazzjoni tal-UE kif ukoll f'dik nazzjonali; 13.
Jirrimarka li għandha tingħata kunsiderazzjoni xierqa lill-ispazji ta' parkeġġ sikuri għar-roti u l-kapaċità ta' ċċarġjar għar-roti elettriċi meta jsir l-ippjanar tal-akkomodazzjoni; 14.
Iħeġġeġ lill-kumpaniji, lill-organizzazzjonijiet pubbliċi u lill-istituzzjonijiet jippromwovu l-użu tar-roti permezz ta' inċentivi speċifiċi, inklużi programmi għall-impjegati u l-installazzjoni ta' biżżejjed spazji għall-parkeġġ tar-roti b'ċarġers tar-roti elettriċi, u jipprovdu faċilitajiet sanitarji adegwati; 15.
Jenfasizza li t-turiżmu tar-roti u l-użu tar-roti fiż-żoni rurali iridu jiġu appoġġjati billi jitħaffef l-iżvilupp tan-network EuroVelo u s-17-il rotta tiegħu, b'mod partikolari billi jiġi żgurat appoġġ aktar b'saħħtu kif ukoll billi jiġu sfruttati s-sinerġiji man-network TEN-T; 16.
Iħeġġeġ lill-Istati Membri jnaqqsu r-rati tal-VAT għall-provvista, il-kiri u t-tiswija ta' roti u roti elettriċi;
17.
Jistieden lill-Kummissjoni taħtar l-2024 bħala s-“Sena Ewropea tar-Roti”;
18.
Jagħti istruzzjonijiet lill-President tiegħu biex tgħaddi din ir-riżoluzzjoni lill-Kumissjoni u lill-Istati Membri kif ukoll lill-parlamenti tagħhom.
(5)
Id-Direttiva (UE) 2019/1936 tal-Parlament Ewropew u tal-Kunsill tat-23 ta' Ottubru 2019 li temenda d-Direttiva 2008/96/KE dwar il-ġestjoni tas-sikurezza tal-infrastruttura tat-toroq (ĠU L 305, 26.11.2019, p. 1).